text: Politimand tiltalt for misbrug af stilling
  28 oktober 2010 kl. 15.17
  Sønderjysk politimand risikerer frihedsstraf for at have brugt sin stilling til at få fat i sit eget barn.
  Da en politimand i Haderslev så sin egen søn på bagsædet af en bil, ringede han til sine kolleger og bad dem stoppe køretøjet. 
  Manden var forinden flyttet fra sin samleverske, men parret var tilsyneladende ikke enige om, hvor de to børn skulle bo.
  Det kulminerede, da betjenten så sin søn i en bil, der blev ført af en anden kvinde, der havde hentet drengen efter aftale med moren. 
  Han ringede til stationen og bad dem sende en patrulje, der kunne stoppe chaufføren. Da det skete kort efter, løb han selv frem og tog drengen ud af bilen.
  Men det er embedsmisbrug, har Statsadvokaten i Sønderborg vurderet. Derfor er politimanden nu blevet tiltalt, og når sagen skal for retten på onsdag i næste uge, risikerer han en fængselsstraf, hvis dommeren finder ham skyldig.
  